Suvestinė redakcija nuo 2019-02-26 iki 2019-12-13

Įsakymas paskelbtas: TAR 2018-11-29, i. k. 2018-19293

Mažeikių rajono savivaldybės

administraCIJOS DIREKTORIUS

ĮSAKYMAS

DĖL UŽIMTUMO DIDINIMO PROGRAMOS ORGANIZAVIMO IR ĮGYVENDINIMO TVARKOS APRAŠO PATVIRTINIMO

2018 m. lapkričio 28 d. Nr. A1-2681

Mažeikiai

Vadovaudamasis Lietuvos Respublikos vietos savivaldos įstatymo 7 straipsnio 18 punktu, 18 straipsnio 1 dalimi, 29 straipsnio 8 dalies 2 punktu, Užimtumo didinimo programų rengimo ir jų finansavimo tvarkos aprašo, patvirtinimo Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl užimtumo didinimo programų rengimo ir jų finansavimo tvarkos aprašo patvirtinimo“ nuostatomis:

1. T v i r t i n u:

1.1. Užimtumo didinimo programos organizavimo ir įgyvendinimo tvarkos aprašą (pridedama).

1.2. Kitų išlaidų kompensavimo tvarkos aprašą (pridedama).

2. P r i p a ž į s t u netekusiu galios Mažeikių rajono savivaldybės administracijos direktoriaus 2018 m. sausio 2 d. įsakymą Nr. A1-7 „Dėl Užimtumo didinimo programos organizavimo ir įgyvendinimo tvarkos aprašo patvirtinimo“.

3. N u r o d a u Savivaldybės administracijos Bendrajam skyriui apie šį įsakymą paskelbti Savivaldybės interneto svetainėje.

Administracijos direktorius	Bronius Kryžius

PATVIRTINTA

Mažeikių rajono savivaldybės administracijos direktoriaus 2018 m. lapkričio 28 d. įsakymu Nr. A1-2681

UŽIMTUMO DIDINIMO PROGRAMOS ORGANIZAVIMO IR ĮGYVENDINIMO TVARKOS APRAŠAS

I SKYRIUS

BENDROJI DALIS

1. Užimtumo didinimo programos organizavimo ir įgyvendinimo tvarkos aprašas (toliau – aprašas) parengtas vadovaujantis Lietuvos Respublikos vietos savivaldos įstatymu, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl užimtumo didinimo programų rengimo ir jų finansavimo tvarkos aprašo patvirtinimo“, Mažeikių rajono savivaldybės tarybos 2014 m. gruodžio 19 d. sprendimu Nr. T1-356 patvirtintomis Mažeikių rajono savivaldybės biudžeto sudarymo ir vykdymo taisyklėmis, Mažeikių rajono savivaldybės administracijos direktoriaus 2016 m. gruodžio 30 d. įsakymo Nr. A1-2600 1 punktu patvirtintu Lėšų valstybinėms (valstybės perduotoms savivaldybėms) funkcijoms vykdyti planavimo, skirtų lėšų naudojimo, atsiskaitymo ir kontrolės tvarkos aprašu.

2. Šiame apraše vartojamos sąvokos atitinka Lietuvos Respublikos užimtumo įstatyme, Lietuvos Respublikos nedarbo socialinio draudimo įstatyme bei Lietuvos Respublikos darbo kodekse ir kituose norminiuose teisės aktuose vartojamas sąvokas.

3. Vadovaudamiesi šiuo aprašu, Mažeikių rajono savivaldybės administracija (toliau – Administracija), bendradarbiaudama kartu su Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba) Šiaulių klientų aptarnavimo departamento Mažeikių skyriumi (toliau – Mažeikių skyrius), organizuoja Užimtumo didinimo programos (toliau – programa) įgyvendinimą.

4. Programos tikslas – sudaryti galimybes bedarbiams, įtrauktiems į Užimtumo tarnybos Mažeikių skyriaus apskaitą ir ieškantiems darbo asmenims greičiau integruotis į darbo rinką bei sudaryti jiems sąlygas užsidirbti pragyvenimui lėšų.

II SKYRIUS

PROGRAMOS ORGANIZAVIMO TVARKA

5. Programos projektą rengia Administracijos direktoriaus įsakymu sudaryta komisija užimtumo didinimo programai organizuoti ir darbdavių atrankai vykdyti (toliau – komisija). Į komisijos sudėtį įtraukiami Administracijos, Užimtumo tarnybos Mažeikių skyriaus specialistai, socialiniai partneriai, vietos bendruomenių atstovai.

6. Programos projektas rengiamas atsižvelgiant į patvirtintas einamųjų metų tikslinių dotacijų lėšas ir ne vėliau kaip per 30 darbo dienų nuo tikslinių dotacijų lėšų patvirtinimo programos projektą tvirtina Savivaldybės taryba.

Jeigu Savivaldybės biudžetas laiku nepatvirtinamas, lėšos programai finansuoti nuo biudžetinių metų pradžios iki Savivaldybės biudžeto patvirtinimo kiekvieną mėnesį negali viršyti 1 / 12 praėjusių metų Savivaldybės biudžete programai įgyvendinti panaudotų lėšų.

7. Programoje nurodoma: programos tikslai, paslaugų ir priemonių planas programos tikslams pasiekti, asmenų, kurie dalyvaus programos priemonėse arba kuriems bus teikiamos programoje numatytos paslaugos, atranka, finansavimo planas, kompensuojamos išlaidos pagal kiekvieną numatomą teikti paslaugą ir (ar) vykdyti priemonę, vidutinė paslaugos ir (ar) priemonės kaina vienam asmeniui, asmenų skaičius, kita, Užimtumo didinimo programų rengimo ir jų finansavimo tvarkos apraše nurodyta informacija.

8. Paraiškų programai įgyvendinti atranka vykdoma Administracijos direktoriaus nustatyta tvarka. Administracijos direktorius, atsižvelgdamas į komisijos posėdžio protokolą, įsakymu skiria lėšas darbdaviams paraiškoje nurodytai programos veiklai įgyvendinti.

9. Su atrinktais darbdaviais Savivaldybė sudaro dvišales užimtumo didinimo programos finansavimo ir įgyvendinimo sutartis (toliau – Sutartis), suderina programos sąmatą.

Kai darbdavio funkcijas atlieka Administracijos struktūriniai padaliniai (toliau – struktūriniai padaliniai), Sutartys nesudaromos, ir lėšos programos vykdymui skiriamos Administracijos direktoriaus įsakymu.

10. Įmonės, įstaigos, organizacijos, įgyvendinančios programą ir norinčios gauti informaciją apie programoje dalyvaujančius asmenis, turi registruotis Užimtumo tarnybos valdomoje informacinėje sistemoje ir gavusios Užimtumo tarnybos suformuotą pasiūlymą asmeniui dalyvauti programoje, per 3 darbo dienas vartotojo paskyroje elektroniniu būdu pateikia informaciją apie sprendimą dėl asmens dalyvavimo programoje bei informuoja Užimtumo tarnybą apie asmenis, kurie be svarbių priežasčių atsisako arba neatvyksta dalyvauti programoje.

11. Su programoje dalyvaujančiu asmeniu sudaroma tik 1 terminuota darbo sutartis (toliau – darbo sutartis) ne ilgesnei kaip 6 mėnesių trukmei (įskaitant galimybę 1 kartą pratęsti sutarties terminą). Per 3 darbo dienas nuo darbo sutarties sudarymo dienos raštu informuojama Administracija, Užimtumo tarnybos Mažeikių skyrius, pateikiama šios sutarties kopija.

III SKYRIUS

PROGRAMOS FINANSAVIMAS

12. Darbdaviui, įdarbinusiam pagal darbo sutartį, Savivaldybė 100 proc. kompensuoja šias išlaidas už kiekvieną įdarbintą asmenį:

12.1. darbo užmokestį už įdarbinto asmens faktiškai dirbtą laiką, apskaičiuotą pagal tą mėnesį galiojantį Vyriausybės patvirtintą minimalųjį valandinį atlygį (įskaitant draudėjo privalomojo valstybinio socialinio draudimo, ilgalaikio darbo išmokų ir garantinio fondo įmokų sumą);

12.2. piniginę kompensaciją už nepanaudotas atostogas (įskaitant draudėjo privalomojo valstybinio socialinio draudimo, ilgalaikio darbo išmokų ir garantinio fondo įmokų sumą);

13. Nekompensuojamos darbo užmokesčio išlaidos:

13.1. darbdavio išlaidos už dvi pirmąsias kalendorines nedarbingumo dienas;

13.2. apskaičiuotos papildomos privalomojo valstybinio socialinio draudimo įmokos iki minimalios mėnesinės algos;

13.3. kitos darbo užmokesčio išlaidos, nenurodytos aprašo 12 punkte.

14. Subsidijos darbo užmokesčiui mokėjimas nutraukiamas:

14.1. pasibaigus subsidijos darbo užmokesčiui mokėjimo terminui, nustatytam Sutartyje;

14.2.pasibaigus darbo sutarčiai programos darbams atlikti;

14.3. darbdaviui neišmokėjus įdarbintam asmeniui priklausančio darbo užmokesčio darbo sutartyje nustatytomis sąlygomis ir terminais;

14.4. įdarbintam asmeniui pradėjus dirbti pagal kitą darbo sutartį ar pradėjus vykdyti kitą savarankišką bet kokio pobūdžio komercinę arba gamybinę veiklą, kaip ji apibrėžta Lietuvos Respublikos gyventojų pajamų įstatyme;

14.5. darbdaviui iškėlus bankroto bylą, įmonei įgijus likviduojamos įmonės statusą;

14.6. įdarbintam asmeniui suteikus tikslines atostogas.

15. Savivaldybė darbdaviams kompensuoja išlaidas sveikatos patikrinimui ir skiepijimui nuo užkrečiamųjų ligų, jeigu tai numatyta programos finansavimo plane.

Punkto pakeitimai:

Nr. A1-362, 2019-02-22, paskelbta TAR 2019-02-25, i. k. 2019-03097

16. Darbdaviams, prisidedantiems prie vietos bendruomenės infrastruktūros ir teikiamų socialinių paslaugų gerinimo, Administracijos direktoriaus nustatyta tvarka kompensuojamos kitos su užimtumo didinimo programos įgyvendinimu susijusios išlaidos (jeigu tai numatyta programos finansavimo plane).

Punkto pakeitimai:

Nr. A1-362, 2019-02-22, paskelbta TAR 2019-02-25, i. k. 2019-03097

17. Darbdaviui kompensuojama aprašo 15 ir 16 punktuose nurodytų išlaidų suma negali viršyti programoje nustatyto kompensuojamų darbo užmokesčio išlaidų, nurodytų aprašo 12 punkte, dydžio.

18. Teisės aktų nustatyta tvarka programos administravimui Savivaldybei skiriama nuo 2 iki 4 procentų programos įgyvendinimui skirtų lėšų. Lėšų dydį iki biudžetinių metų pradžios nustato Lietuvos Respublikos socialinės apsaugos ir darbo ministras. Administravimo lėšos naudojamos Lietuvos Respublikos socialinės apsaugos ir darbo ministro 2008 m. lapkričio 28 d. įsakymu Nr. A1-387 patvirtinto Lietuvos Respublikos valstybės biudžeto lėšų, skirtų specialioms tikslinėms dotacijoms socialinėms išmokoms, kompensacijoms, socialinei paramai mokiniams ir socialinėms paslaugoms administruoti, naudojimo ir atsiskaitymo tvarkos aprašo nustatyta tvarka.

19. Kitos apraše nenurodytos išlaidos programai įgyvendinti darbdaviams kompensuojamos Sutartyje nustatyta tvarka.

20. Savivaldybės biudžetinėms įstaigoms (toliau – įstaigos) ir struktūriniams padaliniams programos priemonių įgyvendinimui lėšos skiriamos tikslinant Savivaldybės biudžetą, atsižvelgiant į Administracijos direktoriaus įsakymą dėl darbdavių parinkimo ir lėšų paskirstymo programai įgyvendinti.

21. Darbdaviai, nurodyti aprašo 20 punkte, programai įgyvendinti sudaro sąmatas (valstybės funkcijų klasifikacija – 10.05.01.01 „Gyventojų užimtumo tvarkymas“) ir nustatytais terminais suveda į Savivaldybės apskaitos sistemą „Labbis“. Programos vykdymo išlaidos (priemonė 06010201 „Užimtumą skatinančių paslaugų, laikiną ar nuolatinį užimtumą užtikrinančių priemonių vykdymas“) paskirstomos pagal išlaidų ekonominę paskirtį: darbo užmokestis, socialinio draudimo įmokos, prekių ir paslaugų naudojimas.

Punkto pakeitimai:

Nr. A1-362, 2019-02-22, paskelbta TAR 2019-02-25, i. k. 2019-03097

22. Kitiems darbdaviams (įmonėms ir organizacijoms) šio aprašo 12, 15, 19 punktuose nurodytų išlaidų apmokėjimui skirtos lėšos pervedamos kompensavimo būdu, pateikus išlaidas pateisinančius dokumentus.

23. Darbdaviai, nurodyti aprašo 22 punkte, mėnesiui pasibaigus, ne vėliau kaip iki kito mėnesio 15 dienos su lydimuoju raštu Administracijai pateikia nustatytos formos paraišką lėšoms iš Savivaldybės biudžeto gauti (aprašo 1 priedas) ir išlaidas pateisinančius dokumentus:

23.1. aprašo 12 punkte nustatytoms kompensacijoms gauti – darbo laiko apskaitos žiniaraščio išrašą arba kopiją, vieną iš darbo užmokesčio išmokėjimą patvirtinančių dokumentų, darbo užmokesčio priskaičiavimo ir išmokėjimo žiniaraščio išrašą arba kopiją;

23.2. aprašo 15 ir 19 punktuose nustatytoms kompensacijoms gauti – kasos kvitų, PVM sąskaitų faktūrų, kitų išlaidas pateisinančių dokumentų kopijas.

24. Administracijos specialistas, atsakingas už darbo rinkos politikos priemonių ir gyventojų užimtumo programų rengimą ir įgyvendinimą, pasirašydamas darbdavio, nurodyto aprašo 22 punkte, paraiškoje, patikrina ar pateikti visi išlaidas pagrindžiantys dokumentai, dokumentų turinys ir prašoma kompensacija atitinka šiame apraše ir Sutartyje nurodytą veiklą bei reikalavimus. Suderinta paraiška perduodama Administracijos Buhalterinės apskaitos skyriui (toliau – Buhalterinės apskaitos skyrius). Buhalterinės apskaitos skyriaus specialistas perveda kompensacijas darbdaviams į Sutartyje nurodytą sąskaitą.

25. Ketvirčiui pasibaigus iki kito mėnesio 10 dienos darbdaviai Administracijai su lydimuoju raštu pateikia šiuos dokumentus:

25.1. biudžeto išlaidų sąmatų I ketvirčio, pusmečio, devynių mėnesių ir metines vykdymo ataskaitas (forma Nr. 2, patvirtinta Lietuvos Respublikos finansų ministro įsakymu);

25.2. pažymą apie dirbtą darbo laiką, priskaitytas ir išmokėtas kompensuojamas programos išlaidas per ataskaitinį ketvirtį (aprašo 2 priedas).

Aprašo 20 punkte nurodyti darbdaviai prie pažymos prideda išlaidas pateisinančius dokumentus: darbo laiko apskaitos žiniaraščių išrašus arba kopijas, darbo užmokesčio išmokėjimą patvirtinančius dokumentus, darbo užmokesčio priskaičiavimo ir išmokėjimo žiniaraščių išrašus arba kopijas, išlaidų, nurodytų aprašo 15 ir 16 punktuose, įsigijimą ir apmokėjimą patvirtinančių dokumentų kopijas;

25.3. programos veiklos ir vertinimo kriterijų įvykdymo ataskaitą (aprašo 3 priedas), atliktų programos darbų aprašymą.

26. Valstybinės funkcijos veiklos I ketvirčio, pusmečio, devynių mėnesių ir metines vykdymo ataskaitas Lietuvos Respublikos socialinės apsaugos ir darbo ministerijai teikia Vietinio ūkio skyrius, finansines ataskaitas – Finansų skyrius.

27. Darbdaviai privalo:

27.1. įforminti ir saugoti įstatymų nustatyta tvarka asmenų, atliekančių programos darbus, priėmimą, atleidimą, bei kitus veiksmus, susijusius su darbo santykiais;

27.2. užtikrinti darbuotojams teisės aktų reikalavimus atitinkančias darbo sąlygas;

27.3. prieš pradedant dirbti, supažindinti darbuotojus su darbų saugos reikalavimais, kontroliuoti, kaip laikomasi jos reikalavimų, aprūpinti reikiamomis darbo priemonėmis;

27.4. pildyti darbo laiko apskaitos žiniaraščius, mokėti darbo sutartyje nurodytą darbo užmokestį, darbo sutarčiai pasibaigus arba ją nutraukus – išmokėti kompensaciją už nepanaudotas

atostogas (įskaitant draudėjo privalomojo valstybinio socialinio draudimo, ilgalaikio darbo išmokų ir garantinio fondo įmokų sumą);

27.5. įdarbinti asmenis darbo sutarčiai pasibaigus ne trumpesniam kaip 6 mėnesių laikotarpiui, jeigu darbdavys paraiškoje nurodė šį įsipareigojimą;

27.6. įdarbinti asmenis darbo sutarčiai pasibaigus pagal neterminuotą darbo sutartį, jeigu darbdavys paraiškoje nurodė šį įsipareigojimą;

27.7. užtikrinti, kad skirtos lėšos programos darbams vykdyti būtų naudojamos pagal paskirtį;

27.8. raštu informuoti Administraciją apie užimtų (įdarbintų) per 3 mėnesius po dalyvavimo programoje ir užimtų praėjus 3 mėnesiams baigus dalyvauti programoje asmenų skaičių.

IV SKYRIUS

PROGRAMOS PRIEŽIŪRA IR KONTROLĖ

28. Programos veiklos vykdymo kontrolę atlieka Administracijos specialistas, atsakingas už darbo rinkos politikos priemonių ir gyventojų užimtumo programų rengimą ir įgyvendinimą, kuris turi teisę kartu su komisijos, nurodytos aprašo 5 punkte, nariais atvykę pas darbdavius atlikti patikras laikinųjų darbų organizavimo vietose.

29. Patikrinimo metu surašomas laisvos formos aktas ir pateikiamas komisijai. Nustačius pažeidimus, komisija gali teikti siūlymus Savivaldybės tarybai dėl užimtumo didinimo projektų finansavimo nutraukimo.

30. Atleidęs iš darbo pagal darbo sutartį įdarbintą asmenį, darbdavys per 3 darbo dienas privalo raštu informuoti Administraciją ir Užimtumo tarnybos Mažeikių skyrių, nurodant darbo sutarties nutraukimo priežastį ir pateikti šios sutarties kopiją.

V SKYRIUS

BAIGIAMOSIOS NUOSTATOS

31. Programos lėšų apskaitą tvarko ir saugo darbdavys buhalterinės apskaitos organizavimo taisyklių nustatyta tvarka.

32. Teikiamos dokumentų kopijos tvirtinamos teisės aktų nustatyta tvarka.

33. Už įdarbintų asmenų su darbo laiko apskaita ir apmokėjimu susijusių dokumentų teisingumą atsako darbdavys.

34. Baigus vykdyti programos darbus ir nustačius, kad kompensacijos viršija apraše nustatytą dydį, darbdavys privalo grąžinti į Savivaldybės biudžetą netinkamai panaudotas lėšas.

35.Nepanaudotos programos lėšos Sutartyje nustatytais terminais turi būti grąžintos į Savivaldybės biudžetą.

36. Šis aprašas keičiamas, naikinamas ar stabdomas jo galiojimas Administracijos direktoriaus įsakymu.

_________________________

Užimtumo didinimo programos organizavimo ir įgyvendinimo tvarkos aprašo

1 priedas

(Paraiškos lėšoms iš Savivaldybės biudžeto gauti forma)

_______________________________________________________________

(programos vykdytojo pavadinimas, kodas)

____________________________________

(sąskaitos numeris)

____________________________________________________

(Asignavimų valdytojo pavadinimas, kodas)

PARAIŠKA LĖŠOMS IŠ SAVIVALDYBĖS BIUDŽETO GAUTI

_________________ Nr. _______

(data)

Prašome skirtas lėšas (06-01-02-01) pervesti ______________________ į nurodytą banko sąskaitą

(suma eurais ir euro centais)

(eurais ir euro centais)

Išlaidų klasifikacijos kodas (pagal Valstybės funkcijas)	Išlaidų ekonominė klasifikacija	Prašoma pervesti lėšų suma

kodas	pavadinimas

Lėšų poreikis iš viso:

______________________________________ _____________ ______________________________________

(įstaigos vadovas ar jo įgaliotas asmuo) (parašas) (vardas ir pavardė)

______________________________________ _____________ ______________________________________

(apskaitą tvarkančio asmens pareigų pavadinimas) (parašas) (vardas ir pavardė)

Užimtumo didinimo programos organizavimo ir įgyvendinimo tvarkos aprašo

2 priedas

(Pažymos apie dirbtą darbo laiką, priskaitytas ir išmokėtas kompensuojamas programos išlaidas ketvirčio ataskaitos forma)

_______________________________________________________________

(programos vykdytojo pavadinimas, kodas)

20___ METŲ ____ KETVIRČIO

PAŽYMA APIE DIRBTĄ DARBO LAIKĄ, PRISKAITYTAS IR IŠMOKĖTAS KOMPENSUOJAMAS PROGRAMOS IŠLAIDAS

Užimtumo didinimo programos įgyvendinimo ir finansavimo

20__ m. ____________ d. sutartis Nr. _____

(Mažeikių rajono savivaldybės administracijos direktoriaus įsakymas )*

_________________ Nr. _______

(data)

Eil. Nr.	Išlaidų pavadinimas	Priskaitytos išlaidos, Eur	Apmokėtos išlaidos, Eur	Pastabos
1.	Įdarbinto Užimtumo tarnybos Mažeikių skyriuje registruoto asmens darbo užmokesčio išlaidos (įskaitant kompensacijas už nepanaudotas atostogas)
2.	Valstybinio socialinio draudimo, ilgalaikio darbo išmokų ir garantinio fondo įmokos nuo 1 eilutėje nurodytos sumos
3.	Privalomojo sveikatos patikrinimo ir skiepijimui nuo užkrečiamųjų ligų išlaidos
4.	Kitos kompensuojamos programoje nustatytos išlaidos
Iš viso per ataskaitinį ketvirtį priskaityta ir apmokėta kompensuojamų programos išlaidų
Per ataskaitinį ketvirtį sudaryta terminuotų darbo sutarčių – ________ . Faktiškai dirbta darbo valandų – __________ .

* - Kai darbdavio funkcijas vykdo Mažeikių rajono savivaldybės administracijos struktūriniai padaliniai.

______________________________________ _____________ ______________________________________

(įstaigos vadovas ar jo įgaliotas asmuo) (parašas) (vardas ir pavardė)

______________________________________ _____________ ______________________________________

(apskaitą tvarkančio asmens pareigų pavadinimas) (parašas) (vardas ir pavardė)

Užimtumo didinimo programos organizavimo ir įgyvendinimo tvarkos aprašo

3 priedas

(Programos veiklos ir vertinimų kriterijų įvykdymo ataskaitos forma)

_______________________________________________

(įstaigos, įmonės ar organizacijos pavadinimas, kodas)

___________________________________________

(buveinės adresas)

20___ METŲ ____ KETVIRČIO

PROGRAMOS VEIKLOS IR VERTINIMO KRITERIJŲ ĮVYKDYMO ATASKAITA

____________ Nr.____

(data)

Dalyvavusių užimtumo didinimo programoje asmenų skaičius	Programą baigusių asmenų skaičius	Vidutinė vieno asmens dalyvavimo užimtumo didinimo programoje trukmė, mėn.	Programos dalyvių integracijos į darbo rinką rodiklis	Vidutiniškai 1 asmeniui panaudota finansuojamų programos lėšų, Eur	Valandinis atlygis, Eur	Po programos vykdymo sudarytų darbo sutarčių su programos vykdytojais skaičius
nuo metų pradžios	per ataskaitinį ketvirtį	nuo metų pradžios	per ataskaitinį ketvirtį

užimtų per 3 mėn. po dalyvavimo programoje	užimtų praėjus 3 mėn. baigus dalyvauti programoje

terminuotų ne trumpesniam kaip 6 mėn. laikotarpiui	neterminuotų darbo sutarčių
1	2	3	4	5	6	7	8	9	10	11

Pridedama. Atliktų programos darbų aprašymas.

Paraiškoje nurodytų įsipareigojimų neįvykdymo priežastys (jeigu aktualu):_______________________________________________________________________________

___________________________________________________________________________________________________________________________________________

________________________________________________ ________________ ____________________________________________________

(vadovo arba jo įgalioto asmens pareigų pavadinimas) (parašas) (vardas ir pavardė)

________________________________________________ ________________ ____________________________________________________

(rengėjo vardas ir pavardė, telefono nr., el. paštas) (parašas) (vardas ir pavardė)

PATVIRTINTA

Mažeikių rajono savivaldybės administracijos direktoriaus 2018 m. lapkričio 28 d. įsakymu Nr. A1- 2681

KITŲ IŠLAIDŲ KOMPENSAVIMO TVARKOS APRAŠAS

I SKYRIUS

BENDROJI DALIS

1. Kitų išlaidų kompensavimo tvarkos aprašas (toliau – aprašas) nustato kitų Užimtumo didinimo programos išlaidų (toliau – išlaidos) sąrašą, kompensavimo sąlygas ir tvarką.

2. Išlaidų kompensavimo tikslas – skatinti darbdavius, prisidedančius prie vietos bendruomenės infrastruktūros ir teikiamų socialinių paslaugų gerinimo, dalyvauti Užimtumo didinimo programoje (toliau – programa).

II SKYRIUS

IŠLAIDŲ SĄRAŠAS

3. Darbdaviui kompensuojamos išlaidos, patirtos įgyvendinant remiamas programos priemones:

3.1. darbo drabužiams ir darbo saugos priemonėms (pirštinės, guminiai batai, apsauginiai šalmai, signalinės liemenės, apsauginiai akiniai ir kt.);

3.2. sanitarijos priemonėms (popieriniai rankšluosčiai, tualetinis popierius, muilas ir kt.);

3.3. patalpų valymo priemonėms (šepečiai, valikliai, guminės pirštinės, grindų ir langų plovimo, valymo priemonės, kibirai ir kt.);

3.4. viešųjų erdvių tvarkymui reikalingoms priemonėms (maišai šiukšlėms, pirštinės, grėbliai, šluotos, kastuvai, sodininko žirklės, žoliapjovės, krūmapjovės, karučiai ir kt.);

3.5. programai įgyvendinti naudojamoms transporto priemonėms (išskyrus lengvuosius automobilius), mažosios mechanizacijos priemonių eksploatacinės išlaidos (atsarginės detalės, kuras, tepalai).

III SKYRIUS

IŠLAIDŲ KOMPENSAVIMO SĄLYGOS IR TVARKA

4. Išlaidos kompensuojamos iš valstybinei (valstybės perduotai savivaldybėms) funkcijai „Dalyvavimas rengiant ir įgyvendinant darbo rinkos politikos priemones ir gyventojų užimtumo programas“ vykdyti Mažeikių rajono savivaldybei (toliau – Savivaldybė) skirtų lėšų.

5. Skiriamos lėšos negali būti naudojamos ilgalaikio turto įsigijimui.

6. Kompensuojama šių išlaidų ir sveikatos patikrinimui ir skiepijimui nuo užkrečiamųjų ligų (jeigu reikia) suma negali viršyti programos finansavimo plane nustatyto procentinio dydžio iš Savivaldybės biudžeto darbdaviui mokamos subsidijos darbo užmokesčiui (darbo užmokesčiui už įdarbinto asmens faktiškai dirbtą laiką, apskaičiuotam pagal tą mėnesį galiojantį Vyriausybės patvirtintą minimalųjį valandinį atlygį, piniginei kompensacijai už nepanaudotas atostogas ir nuo šių sumų apskaičiuotoms draudėjo privalomojo valstybinio socialinio draudimo, ilgalaikio darbo išmokų ir garantinio fondo įmokoms).

7. Lėšos skiriamos Savivaldybės administracijos direktoriaus įsakymu einamųjų metų programos vykdymo laikotarpiui ir naudojamos tik programos .

8. Pateikus paraišką su išlaidas pateisinančiais dokumentais (PVM sąskaitos faktūros, kuro nurašymo aktai, darbdavio įsakymas, kuriuo konkreti transporto technika priskiriama programos darbams organizuoti), lėšos darbdaviams pervedamos Asignavimų valdytojo nustatyta tvarka.

IV SKYRIUS

BAIGIAMOSIOS NUOSTATOS

9. Savivaldybės administracijos Vietinio ūkio skyrius kontroliuoja šių išlaidų panaudojimą pagal paskirtį.

10. Darbdaviai privalo užtikrinti tikslingą išlaidų panaudojimą.

11. Nustačius, kad lėšų panaudojimas neatitinka šio aprašo nustatytų reikalavimų, darbdaviai privalo grąžinti lėšas į Savivaldybės biudžetą.

12. Nepanaudotos lėšos grąžinamos į Savivaldybės biudžetą.

____________________

Pakeitimai:

1.

Mažeikių rajono savivaldybės administracija, Įsakymas

Nr. A1-362, 2019-02-22, paskelbta TAR 2019-02-25, i. k. 2019-03097

Dėl Mažeikių rajono savivaldybės administracijos direktoriaus 2018 m. lapkričio 28 d. įsakymo Nr. A1-2681 „Dėl užimtumo didinimo programos organizavimo ir įgyvendinimo tvarkos aprašo patvirtinimo“ pakeitimo